**SLOVENSKÁ SPOLOČNOSŤ PRE ANALYTICKÚ PSYCHOLÓGIU C.G.JUNGA**

Hlava I – Základné ustanovenia

1. Názov organizácie je Slovenská Spoločnosť pre Analytickú Psychológiu C.G.Junga (ďalej SSAP).
2. Adresa spoločnosti je Holubyho 35, 90201 Pezinok. SSAP pôsobí na území Slovenskej republiky.
3. Slovenská Spoločnosť pre Analytickú Psychológiu C.G.JUNGA je dobrovoľné záujmové a vzdelávacie združenie občanov založené podľa zákona 83/1990 Zb. o združovaní občanov.
4. Pre účely týchto stanov je analýza a analytická psychoterapia špecifický druh psychoterapie opierajúci sa o analytické teórie rôznych škôl, ktoré uznávajú existenciu nevedomia, archetypu, komplexu, symbolu, prenosu, protiprenosu a používajú interpretáciu v rôznych formách ako nástroj liečby.
5. Pre účely týchto stanov je analýza a analytická psychoterapia špecifickým druhom terapie, ktorá nie je hradená zdravotnými poisťovňami, ktorú si hradí pacient.

Hlava II – Poslanie a ciele SSAP

Článok 1

1. Cieľom spoločnosti je podpora vzdelávania, najmä v oblasti analytickej psychológie a analytickej psychoterapie, pomáhať vývoju analytickej psychoterapie, umožňovať a sprostredkovať výchovu a výcvik v analytickej psychológie a analytickej jungovskej psychoterapii.?
2. Cieľom spoločnosti je zakladať, rozvíjať a udržiavať styky so slovenskými a zahraničnými organizáciami, hlavne so zameraním na analytickú psychológiu a psychoterapiu C.G.Junga.
3. Cieľom spoločnosti je stanovenie a udržanie:
   * a) Minimálne takých kritérií a pravidiel výcviku v analytickej psychoterapii, ktoré formulovala IAAP - ..........
   * b) Takých kritérií, ktoré budú v súlade s príslušnými zákonmi a vyhláškami ministerstva zdravotníctva SR.
4. Cieľom je chrániť štandardy výchovy a výcviku analytikov a jungovských psychoterapeutov, ktoré IAAP prijíma ako minimálnu kvalifikáciu pre vykonávanie jungovskej analytickej psychoterapie.
5. Cieľom je definovať etické zásady a záväzné pravidlá pre prax v analýze a jungovskej analytickej psychoterapii vo verejnom ako aj súkromnom sektore.
6. Cieľom je zvyšovať informovanosť o analytickej psychológii a jungovskej analytickej psychoterapii medzi odborníkmi pôsobiacimi v zdravotníctve, v zdravotníckych a nezdravotníckych správnych orgánoch, legislatívnych inštitúciách a vo vzťahu k verejnosti.
7. Cieľom je podporovať výskum v analytickej psychológii a jungovskej analytickej psychoterapii.
8. Cieľom je podporovať komunikáciu medzi jungovskými analytickými psychoterapeutmi a analytikmi v Slovenskej republike a mimo nej prostredníctvom publikačnej činnosti, informačných buletínov, vedeckých konferencií a iných prostriedkov informácií a komunikácie.
9. Cieľom je organizovať vzdelávacie a výcvikové akcie v analytickej psychológii a jungovskej analytickej psychoterapii prednostne pre členov spoločnosti.
10. Cieľom je organizovať kazuistické a supervízne semináre.
11. Cieľom je zoznamovanie sa s pôvodnými vedeckými prácami.
12. Cieľom je príprava a podpora kvalifikovaných školiteľov k vedeniu supervíznych a vzdelávacích seminárov.
13. Cieľom je určovanie a vytváranie podmienok pre ďalšie vzdelávanie v analytickej psychológii a jungovskej analytickej psychoterapii.
14. Cieľom je sprístupňovanie analytickej psychológie širšej verejnosti.
15. Cieľom je stať sa garantom psychoterapeutického vzdelávania a byť akreditovanou spoločnosťou pre vzdelávanie a výcvik v analytickej psychológii a jungovskej analytickej psychoterapii v Slovenskej republike a spolupracovať v tomto smere s Ministerstvom zdravotníctva, Slovenskou zdravotníckou univerzitou, Slovenskou psychoterapeutickou spoločnosťou, Slovenským inštitútom pre vzdelávanie v psychoterapii a Českou společností pro analytickou psychologii C.G.Junga

Článok 2

1. Za účelom dosiahnutia hore uvedených cieľov si SSAP ukladá :
   * a) Vytvoriť vzdelávací inštitút pre získavanie, uchovávanie a rozširovanie informácií a poznatkov, ktoré sa týkajú analytickej psychológie a jungovskej analytickej psychoterapie.
   * b) Založiť, organizovať a financovať realizáciu štúdií, vytváranie publikácií – ich výrobu a rozširovanie, výrobu a rozširovanie periodík, informačných letákov v spolupráci s inými vzdelávacími inštitútmi.
   * c) Navrhovať, organizovať a zaisťovať konferencie, stretnutia, prednášky a semináre.
   * d) Kupovať, prenajímať, dostávať alebo inak získavať hmotný a nehmotný majetok.
   * e) Získavať finančné prostriedky prostredníctvom členských príspevkov, výukových, prednáškových alebo iných aktivít.

Hlava III – Členstvo v SSAP, práva a povinnosti členov

Článok 3 Úrovne členstva, priznanie a ukončenie členstva

1. Členstvo v SSAP je rozlíšené do 3 úrovní :
   * a) Riadne členstvo je možné získať iba na základe absolvovania kompletného riadneho vzdelania v jungovskej analytickej psychoterapii vo vzdelávacej inštitúcii spĺňajúcej štandardy a podmienky výcviku a praxe jungovských analytických psychoterapeutov, tak ako ich stanovuje ČSAP a IAAP
   * b) Kandidáti sú všetci tí, ktorí boli prijatí do riadneho výcviku ČSAP alebo výcviku inej vzdelávacej inštitúcie spĺňajúcej štandardy výcviku, tak ako ich stanovuje IAAP ;  sú v jeho procese, ale ešte nesplnili všetky podmienky na jeho ukončenie.
   * c) Čestné členstvo je vyhradené pre významné osobnosti analytickej psychológie a jungovskej analytickej psychoterapie zo SR a zahraničia a nie je možné oň žiadať.
2. Členstvo v SSAP vzniká prijatím člena príslušným orgánom na základe žiadosti uchádzača o členstvo
3. Členstvo členovi SSAP zaniká dňom doručenia písomného oznámenia člena o vystúpení z SSAP, alebo dňom ústneho vyhlásenia o vystúpení na zasadnutí najvyššieho orgánu, vylúčením príslušným orgánom združenia na základe neplnenia povinností individuálneho člena SSAP, zánikom združenia, alebo smrťou člena.

Článok 4  Povinnosti individuálneho člena

1. Dodržiavať stanovy SSAP a rešpektovať ich programové zásady vo vlastnej činnosti.
2. Dodržiavať etický kódex definovaný IAAP.
3. Platiť členské príspevky a ostatné platby v prospech SSAP v termínoch a výške stanovených SSAP.
4. Riadne vykonávať funkcie, do ktorých je člen v rámci SSAP menovaný a hájiť záujmy a poslanie SSAP. Vlastnou činnosťou a konaním prispievať k dobrému menu SSAP na Slovensku a v zahraničí.
5. Aktívne napomáhať zvyšovaniu všeobecnej a odbornej úrovne ostatných členov SSAP.

Článok 5  Práva riadneho člena

1. Právo účasti na všetkých odborných činnostiach SSAP, právo využívať informácie, stanoviská, posudky a odborné publikácie v rámci SSAP.
2. Právo požadovať informácie o akciách SSAP a o akciách iných partnerských organizácií v zahraničí.
3. Právo predkladať návrhy na usporadúvanie odborných a výchovno-vzdelávacích akcií, prípadne rekvalifikačných kurzov vo sfére pôsobnosti SSAP.
4. Právo požadovať odbornú pomoc vo sfére pôsobnosti SSAP.
5. Právo využívať skúsenosti, poznatky a materiály získané z medzinárodných stykov SSAP.
6. Právo voliť v Zhromaždení riadnych členov SSAP a právo byť volený do štruktúr SSAP.
7. Právo predkladať návrhy na zmeny stanov SSAP.

Článok 6  Práva kandidáta

1. Právo účasti na všetkých odborných činnostiach SSAP, právo využívať informácie, stanoviská, posudky a odborné publikácie v rámci SSAP.
2. Právo požadovať informácie o akciách SSAP a o akciách iných partnerských organizácií v zahraničí.
3. Právo predkladať návrhy na usporadúvanie odborných a výchovno-vzdelávacích akcií, prípadne rekvalifikačných kurzov vo sfére pôsobnosti SSAP.
4. Právo požadovať odbornú pomoc vo sfére pôsobnosti SSPAP.
5. Právo využívať skúsenosti, poznatky a materiály získané z medzinárodných stykov SSPAP.

Článok 7   Práva čestného a hosťujúceho člena

1. Právo zúčastniť sa na činnostiach SSAP v rámci vymedzenom SSAP pre jednotlivé akcie.
2. Právo požadovať informácie o aktivitách SSAP a jej partnerských organizácií doma a v zahraničí.
3. Právo predkladať návrhy na usporadúvanie odborných a výchovno-vzdelávacích akcií.
4. Právo požadovať odbornú pomoc vo sfére pôsobnosti SSAP.
5. Právo využívať skúsenosti, poznatky a materiály získané z medzinárodných stykov SSAP.
6. Právo využívať výhody plynúce z členstva v SSAP stanovené predsedníctvom SSAP

Hlava IV – orgány SSAP

1. Orgánmi SSAP sú:
   1. Najvyšším orgánom SSAP  je členská schôdza SSAP.
   2. Štatutárny orgán je predsedníctvo SSAP, ktoré tvoria zakladajúci členovia SSAP a má štyroch členov. Funkčné obdobie predsedníctva je štvorročné. V čele predsedníctva stojí predseda a tajomník SSAP.
2. Najvyšší orgán:
   1. Tvoria všetci členovia SSAP
   2. Schvaľuje zmeny a doplnky stanov
   3. Volí a odvoláva všetky ostatné orgány združenia
   4. Schvaľuje plán činnosti združenia a rozpočet
   5. Schvaľuje prijatie nových členov a vylúčenie členov
   6. Rozhoduje o zrušení združenia
   7. Zvoláva ho štatutárny orgán, alebo nadpolovičná väčšina členov
3. Štatutárny orgán – predsedníctvo
   1. Riadi bežné záležitosti SSAP, najmä organizovanie priebežných vzdelávacích akcií
   2. Koordinuje v spolupráci s ČSAP psychoterapeutický výcvik pre psychológov a iné pomáhajúce profesie
   3. Hospodári s majetkom SSAP v súlade s jej poslaním
   4. Prejednáva návrhy, podnety a sťažnosti členov, týkajúce sa činnosti SSAP
   5. Samostatne rozhoduje o všetkých záležitostiach súvisiacich s fungovaním a činnosťou SSAP, ak nie sú vyhradené k rozhodovaniu najvyššieho orgánu
   6. K plneniu svojich úloh môže predsedníctvo vytvárať výbory a komisie, alebo poveriť niektorými úlohami jednotlivých členov SSAP

Hlava V – Valné zhromaždenie

1. Valné zhromaždenie všetkých členov SSPAP (riadnych, kandidátov, hosťujúcich aj čestných) zvoláva výbor SSPAP najmenej jedenkrát za svoje volebné obdobie.
2. Náplňou valného zhromaždenia môže byť program a zameranie činnosti SSPAP, rozbor aktivít realizovaných v uplynulom období, prípadne návrhy súvisiace s činnosťou SSPAP.

Hlava VI – Hospodárenie SSAP

1. Majetok SSAP tvoria hmotné a nehmotné prostriedky. SSAP ručí za svoje záväzky celým svojím majetkom.
2. SSAP vedie účtovníctvo a archivuje materiály v súlade s platnými právnymi predpismi SR. Každý riadny člen SSAP má právo nahliadnuť do účtovných dokumentov, robiť si opisy a výpisy a požiadať o vydanie kópie účtovnej uzávierky za úhradu primeraných nákladov.
3. Hospodárenie SSAP sa uskutočňuje v súlade s rozpočtom, ktorý schvaľuje Zhromaždenie riadnych členov SSAP.
4. Príjmy SSAP tvoria individuálne členské príspevky, príjmy z vlastnej odbornej činnosti, príjmy z hospodárskej a podnikateľskej činnosti, dotácie, dary cudzích objektov.
5. Príspevky členov musia pokryť minimálne predpokladané záväzky v účtovnom roku.
6. Výšku členského príspevku určuje Zhromaždenie riadnych členov SSAP, a ten musí byť uhradený členmi SSAP najneskôr do konca marca príslušného roka, ak nie je určené inak predsedníctvom na príslušný rok.
7. Čestný člen SSAP členské príspevky neplatí.
8. Finančné prostriedky nemožno použiť na finančné odmeny voleným funkcionárom SSAP.
9. Podpisový vzor v styku s bankou určuje predseda SSAP a tajomník SSAP

Hlava VII– Disciplinárne opatrenia

1. Disciplinárnymi opatreniami sú podmienečné ukončenie členstva SSAP alebo ukončenie členstva v SSPAP.
2. Disciplinárne opatrenia sa vzťahujú na tých členov, ktorí si neplnia svoje povinnosti individuálneho člena ako je určené v Hlave III, článok 4.
3. Disciplinárne opatrenia za neplatenie členských príspevkov navrhuje predsedníctvo SSAP.
4. Rozhodnutie o ukončení členstva, pri závažnom porušení Stanov SSAP, urobí zhromaždenie členov SSAP na návrh predsedníctva SSAP. Každý člen má právo vyjadriť sa k prerokovávanej veci. Člen, voči ktorému je vedené disciplinárne konanie, musí byť pozvaný na rokovanie koordinačného výboru SSAP, týkajúce sa návrhu na disciplinárne opatrenie. Pozvanie musí byť písomné, doporučeným listom s uvedením miesta a času konania a veci, o ktorej sa bude rokovať. Pozvánka musí byť doručená najmenej 1 mesiac pred termínom konania.

Hlava VIII – Spoločné ustanovenia

1. Rokovania koordinačného výboru SSPAP sú prístupné všetkým riadnym členom SSPAP.
2. Rokovania členov SSAP sú neverejné.
3. Ak nie je stanovené inak, rokovania členov SSAP a predsedníctva SSAP sú uznášania schopné pri nadpolovičnej účasti členov a to dvojtretinovou väčšinou.
4. O zániku spoločnosti SSAP rozhoduje Zhromaždenie členov SSAP, ktoré menuje aj likvidátora. Likvidátor vyrovná všetky záväzky a pohľadávky a s likvidačným zostatkom naloží podľa rozhodnutia predsedníctva SSAP. Zánik združenia je likvidátor povinný oznámiť do 15 dní po ukončení likvidácie Ministerstvu vnútra Slovenskej republiky. Pri likvidácii spoločnosti sa postupuje podľa § 70 – 75 Obchodného zákonníka.
5. Vedeckých schôdzí (odborného programu) sa môžu zúčastniť všetci členovia a pozvaní hostia.

Hlava IX – Záverečné ustanovenia

1. Právnu subjektivitu má SSAP ako celok.
2. V mene SSAP sú oprávnení konať predseda, tajomník, pokiaľ na presne určené úlohy nebude predsedníctvom SSAP ustanovený iný člen spoločnosti.
3. Tieto stanovy môžu byť zmenené iba uznesením členov SSAP a k schváleniu je potrebná dvojtretinová väčšina prítomných členov.
4. SSAP vzniká dňom registrácie na Ministerstve vnútra Slovenskej republiky.